ธปท.แจงเกณฑ์ผ่อนผันธุรกรรมบาท-ริงกิต
ธปท.แจงรายละเอียดการผ่อนผันเกณฑ์การทำธุรกรรมเงินบาท-ริงกิต ตามความร่วมมือระหว่างกันของธปท.และธนาคารกลางมาเลเซีย
24 มี.ค. 2559

ธปท.แจงรายละเอียดการผ่อนผันเกณฑ์การทำธุรกรรมเงินบาท-ริงกิต ตามความร่วมมือระหว่างกันของธปท.และธนาคารกลางมาเลเซีย   
นางจันทวรรณ สุจริตกุล ผู้ช่วยผู้ว่าการ สายตลาดการเงิน ธนาคารแห่งประเทศไทย (ธปท.) กล่าว ว่า การผ่อนคลายตามความร่วมมือที่ธปท.ทำกับธนาคารกลางมาเลเซียในการส่งเสริมการชำระเงินสกุลท้องถิ่นระหว่างกันได้ตั้งแต่ 14 มี.ค.ที่ผ่านมา คือ การเปิดผู้มีถิ่นฐานนอกประเทศ ( Non Resident หรือ NR) ของฝั่งไทยและมาเลเซียสามารถทำธุรกรรมเงินบาทและริงกิตระหว่างกันได้คล่องตัวขึ้น
ทั้งนี้ สิ่งที่ธปท.ได้ผ่อนผันระเบียบควบคุมการแลกเปลี่ยนเงิน และมาตรการป้องปรามการเก็งกำไรค่าเงินบาท ให้ธนาคารพาณิชย์ในมาเลเซียสามารถทำธุรกรรมได้ยืดหยุ่นขึ้นเพื่อให้สามารถทำหน้าที่กำหนด( quote) อัตราแลกเปลี่ยน ริงกิต-บาท ประกอบด้วย 1. ฝากเงินบาทในบัญชีผู้มีถิ่นฐานนอกประเทศ( Non-resident baht Account หรือ NRBA) โดยมียอดคงค้าง ณ สิ้นวันได้เพิ่มขึ้นกว่ากรณีทั่วไป และได้รับดอกเบี้ยเงินฝาก เพื่อประโยชน์ในการที่ธนาคารในมาเลเซียจะสามารถบริหารสภาพคล่องเงินบาทได้ยืดหยุ่นมากขึ้นในการเตรียมรองรับความต้องการสภาพคล่องเงินบาทให้กับลูกค้าธนาคาร
2. ทำให้การซื้อป้องกันความเสี่ยงอัตราแลกเปลี่ยน ( FX hedging) กับธนาคารพาณิชย์ ในประเทศที่ได้รับการแต่งตั้งให้ทำธุรกรรมบาทและริงกิต คือ ธนาคารกรุงเทพ ซีไอเอ็มบี ไทย  และกสิกรไทย สามารถประมาณการที่เกี่ยวกับค่าสินค้าและบริการ (Anticipatory Hedging) สกุลบาทของลูกค้าในมาเลเซียได้ จากปกติที่ไม่สามารถใช้ระบบประมาณการได้ เพราะต้องมีเอกสารทางการค้าที่แสดงการนำเข้าส่งออกที่เกิดขึ้นแล้วเป็นเอกสารรองรับ ( underlying )เท่านั้น
และ 3.  กู้ยืมเงินบาทโดยตรงจากธนาคารพาณิชย์ในประเทศไทย ที่ได้รับการแต่งตั้งฯ เพื่อการให้บริการสินเชื่อเพื่อการค้า ( Trade financing)  ในสกุลเงินบาทแก่ลูกค้าในมาเลเซีย เช่น ให้กู้ยืมเงินบาทเพื่อชำระค่าสินค้านำเข้าให้กับผู้ประกอบการในประเทศไทย  ขณะเดียวกันธนาคารพาณิชย์ไทยที่ได้รับการแต่งตั้งให้ทำหน้าที่กำหนดอัตราแลกเปลี่ยนบาทริงกิจ( quote MYRTHB)  ก็ได้รับการผ่อนคลายให้ทำธุรกรรมในสกุลเงินริงกิตในทำนองเดียวกัน